kardosdrur/scandi-wiki huggingface dataset:
Nicotinell

Nicotinell er lægehåndkøbsmedicin, hvis formål er at hjælpe med rygestop. Mest kendt er deres nikotintyggegummi. Selskabet, som markedsfører medicinen, er Novartis. Novartis er et internationalt schweizisk-ejet selskab og derfor er produktet også at finde i andre lande.

Formål 
Af navnet fremgår, hvad hovedideen med Nicotinell er. Nicotinell-produkterne er en nikotinerstatning til rygning. Rygning er vanedannende og skadeligt, mens Nicotinell kun er vanedannende. I Nicotinell findes nikotin, men ikke de mange skadelige stoffer som fx tjære, der findes i cigaretter og cigarer. Da nikotin er det mest vanedannende i cigaretter, gøres rygestop nemmere. Nicotinell skriver selv, at på trods af indtagelsen af deres produkter kræver det stadig meget viljestyrke at kvitte smøgerne.

Produkter 
Nicotinell findes i tyggegummi- sugetablet- og plasterform. Alle produkterne fungerer som ovenstående. Det er kun indtagelsen som er forskellig. Det anbefales at man blot bruger produktet et år.

Plastret skal påføres på huden. Det afgiver den samme mængde nikotin til kroppen i hele den tid, man har det på. 

Sugetabletten fungerer som et bolsje, så ved at sutte på tabletten frigøres nikotinet, som man godt kan smage. Det har en stærk smag og man skal huske at sutte langsomt sådan nikotinet går i blodet via mundhulen frem for ned i maven. 

Tyggegummiet er et tyggegummi med et blødt almindeligt gummistof indeni, dog tilført nikotin. Udenpå er en sprød skal, som kan fås med forskellige smag(pebermynte, frugt, lakrids eller smagløs). Man kan få tyggegummiet i 2 forskellige styrker. Tyggegummiet produceres af tyggegummiproducenten Fertin Pharma og Nicotinell har været under udvikling der siden 1995.

Marked 
Inden for nikotinerstatningsprodukter er tyggegummiet det mest solgte. 27 % af den danske befolkning ryger og ca. 25 % procent af dem prøver at stoppe. Det svarer til 360.000 mennesker. Af dem bruger 100.000 nikotinerstatning, mens 20.000 af dem er direkte afhængige af nikotinerstatningen. Markedet for disse produkter er derfor stort. Folk kan simpelthen ikke holde op med at bruge produkterne, selvom 64 % gerne vil. Disse mange forbrugere køber deres nikotinerstatning ved de to største konkurrenter Nicotinell og Nicorette.

Reklamer 
Nicotinell har haft en succesfuld reklamekampagne og er derfor det bedst kendte nikotintyggegummi i Danmark. For nogle år siden havde de en kampagne med slogannet "Kvit røgen, behold gløden. Senere har de haft en tyggegummityggende kamel og senere en fotograf på safari.

Eksterne henvisninger 
 Nicotinells danske hjemmeside

Noter 

Rygeafvænning
Malcolm 1. af Skotland

Malcolm 1. (Máel Coluim mac Domnaill død 954) var konge af Skotland fra 943 til sin død. Han var søn af Donald 2. og overtog tronen efter sin fætter Konstantin, da denne abdicerede og gik i kloster. 

Malcolm viste som prins gode lederegenskaber og havde en stærk position som konge. Edmund 1. af England ønskede at alliere sig med ham og afstod i 945 Cumbria, som bestod af Cumberland og dele af Westmorland. Som modydelse skulle Malcolm forsvare områder og blive Edmunds allierede. Det betød, at Skotland måtte sende militær støtte, hvis England blev angrebet af daner fra Northumbria eller nordmænd fra Irland.

Edred af England, Edmunds bror og efterfølger, bad om hjælp og fik den mod Anlaf af Northumberland. Skotterne og englænderne lagde området øde og tog folk og fæ med sig. Da vikinger senere invaderede området, ledede Malcolm i 949 og 951 styrker mod englænderne, og i 954 underlagde Edred sig de nordlige grevskaber. 

I 954 gjorde Cellach af Moray oprør. Malcolm dræbte ham, men faldt selv på stedet, hvor Fetteresso Castle blev rejst af en af Cellachs følgesvende. Han blev begravet på Iona. En alternativ historie fortæller, at han døde ved Auldearn i Moray, og en legende fortæller at hans grav blev fundet på Fetteresso i 1822. Krypten, der er tale om, er en grav fra bronzealderen, som slottet blev rejst over.

Malcolm var gift. Hans hustrus navn er ukendt. Hans søn blev senere konge under navnet Kenneth 2.

Huset Alpin
Konger af Skotland
Naila

Naila er en by i Landkreis Hof i den bayerske regierungsbezirk Oberfranken i det sydlige Tyskland. Den ligger omkring 18 kilometer vest for byen Hof i Frankenwald i den aller nordligste del af Bayern. Naila har haft stadssretteigheder siden 1454 og var indtil 1972 administrationsby i Landkreis Naila og siden 1993 Mittelzentrum.

Geografi 
Naila ligger i den østlige del af Frankenwald ved floden Selbitz. Selve byen ligger 501 moh., og det højeste punkt i kommunen er 710 moh. på en højde ved Döbrastöcken op mod Döbraberg; det lavest punkt er 488 moh. ved Selbitz' indløb i Höllental.

Inddeling 
Naila består ud over hovedbyen af seks landsbyer: Culmitz mod sydvest, som blev indlemmet i 1971, Lippertsgrün (1978) og Marlesreuth (1978) samt mod nord i Selbitzdalen Froschgrün (1920), Marxgrün (1978) og Hölle (1978).

Eksterne henvisninger 

 Denkmalliste von Naila des Bayerischen Landesamtes für Denkmalpflege 
 Zeitungsartikel Aus der Geschichte der Ozünder-Stadt 
 Naalicher Ozünderweg, Beschreibung
 Ballonflucht – detaillierte Beschreibung 

Frankenwald
Parikkala

Parikkala er en kommune i Finland. Den ligger i Sydfinlands len og er en del af regionen Sydkarelen. Kommunen havde i 2007 6.149 indbyggere og dækker et areal på 760,9 km² hvoraf 167,7 km² er vand. Kommunen er rent finsksproget.

Historie 

Parikkala ligger omkring Simpele søen og er den del af en egn, som er rig på bakker og højdedrag. Bopladser og artefakter kan spores tilbage til stenalderen og bronzealderen. En permanent bebyggelse blev grundlagt i det 15. århundrede. Mange grænsedragninger havde betydning for Parikkalas udvikling, fra Nöteborg-traktaten i 1323 til Paris Fredsaftalen i 1947. Efter 2. Verdenskrig blev 1/3 af Parikkalas areal overdraget til Sovjetunionen. Den ortodokse kirke har været meget indflydelsesrig i dette område siden Middelalderen. Senere blev Parikkala kendt for sine mange mejerier. Parikkala blev en selvstændig stad i 1617. I 2004 blev de tre byer Parikkala, Saari og Uukuniemi slået sammen til en kommune med navnet Parikkala.

Uddannelse 
En enhedsskole blev grundlagt i 1907 og det var en af de første skoler på landet i Ladogakarelen. I 1910 blev den første skolebygning med tre klasser bygget. Senere udvidedes skolen med gymnastiksal, aula og køkken. Der blev indkøbt et flygel til aulaen og de berømte finske kunstnere Toivo Kuula og Oskar Merikanto holdt koncerter her, når de besøgte Parikkala. Realskole blev det til i 1940 og de første klasser tog eksamen i 1943. De største årgange af elever var der i 1950'erne hvor over 500 elever gik på skolen. I dag er der i alle skoler i Parikkala 536 elever .

Rejse og ruter 
Parikkala ligger mellem hovedjernbanelinjen fra Helsinki til Joensuu. Jernbanestationen ligger midt i centrum af Parikkala. Rejsetiden fra Helsinki er omkring 3½ time. Alle passagertoge stopper i Parikkala. Hvis man vil til Savonlinna, som er en af de nærmeste byer, må man skifte i Parikkala. Byen Imatra ligger ca. 60 km syd for Parikkala.

Overnatning 
2 km syd for centrum ved hovedvej 6 er der en traditionel karelsk bygning ved navnKägönen. Navnet stammer fra den karelske dialekt og betyder gøg. 7 km nord for jernbanestationen ligger Särkisalmi hvor Hotel Lohikontti  ligger. Der er også forskellige services og butik. Hotel Ladoga Gateway  ligger 7 km syd for centrum. Der er masser af hytter. Information om leje fås her: Lomarengas.

Billedgalleri

Referencer

Eksterne links 
 Parikkala kommune
 Beaches 
 Vandreture og sightseeing
 Siikalahti vådområde 
 Parikkalan Urheilijat – Atletik klub 
 Skynett Langames
 Forretninger i Parikkala 

Byer i Finland
Friendly Fire (film)

Friendly Fire er en film fra 2006 skrevet og instrueret af Sean Lennon og Michele Civetta. Den følger med Sean Lennon's album af samme navn (som dvd). Filmen består af 10 musikvideoer, en for hver sang på albummet (med ikke-album-spor og dialog i mellemliggende scener). I filmen medvirker Lennon selv, som spiller en række forskellige roller samen med diverse venner og skuespillere såsom Bijou Phillips, Lindsay Lohan, Carrie Fisher og Jordan Galland. Projektet er dedikeret til Lennons afdøde ven Max Leroy (1975-2005).

Eksterne Henvisninger 
 

Britiske film fra 2006
Musikfilm fra Storbritannien
Aducérgods

Aducérgods, også kaldes tempergods eller blødstøbegods, er støbejern, der skabes ud fra hvidt støbejern. Processen, hvorved aducérgods skabes, kaldes glødning, også kaldet afkulning. Der er to forskellige afkulningsformer, man kan benytte, når man laver aducérgods af hvidt støbejern. Ved den ene proces bliver resultatet hvidkernet aducérgods, og ved den anden proces bliver det sortkernet aducérgods. Ved processen med at lave hvidkernet aducérgods får man noget af kulstoffet ud af jernet ved først at få cementitten til jern og kulstof. Herefter diffunderer kulstoffet ud til overfladen, hvor det reagerer med oxygen og bliver til kuldioxid, som fjernes fra processen. Til processen tilføres hele tiden ilt for at fjerne kulstoffet. Denne proces tager 60-120 timer ved 900-1100 grader. Ved processen med at lave sortkernet aducérgods sparer man på energien ved kun at lade processen køre i 40-80 timer ved 900 grader. Ud over det tilføres der ikke oxygen til processen. I stedet lægger kulstoffet sig på overfladen i form af grafit. Aducérgods bruges til maskindele, hjul, gearkasser, beslag, nøgler m.m. 

Støbejern
Puszta

Pusztaen er et meget stort landskabsområde i Ungarn. Landskabet består af en træfattig steppe, som er underlagt et udpræget kontinentalt klima. Det tidligere øde landskab med sparsom vegetation, der kun kunne bruges til kvægdrift, er i dag næsten fuldstændigt opdyrket. Det oprindelige pusztalandskab finder man kun på få steder, f.eks. ved Hortobágy.

Jordbunden består overvejende af sand, og grundvandsspejlet er meget højtliggende, sådan at buske og træer kan forsynes året rundt. Det høje grundvand har desuden muliggjort konstruktionen af den typiske, ungarske vippebrønd.

Puszta betyder omtrent „ensomt sted“ eller „græsningsland“. Begrebet forekommer i enkelte stednavne. Øst for Debrecen ligger skovområdet Erdőspuszta, dvs. skovødemark.

Pusztaen kan betragtes som en eksklave af de eurasiske stepper.

Se også 
 Csikós

Eksterne henvisninger 

 Hungarian National Park Hortobágy – The Puszta

Ungarn
Økologi
Landskabsformer
SG-jern

SG-jern står for sfærisk grafit jern og er en type støbejern med meget stor styrke. Sfærisk betyder kugleformet, og navnet hentyder til at grafitten i jernet ligger i kugler, i stedet for at ligge i grafit flager, som det gør i gråt støbejern. Grunden til at grafitten kommer til at ligger i kugler, i stedet i flager, som i gråt støbejern, er fordi man tilsætter magnesium til jernet mens det stadig er varmt. Det meste af magnesiummet fordamper dog igen, i det magnesiums kogepunkt ligger omkring 1100 grader, og det flydende jern er ca. 1450 grader. Dog er tilsætningen magnesium ikke rent, men i form af legeringer, kan mængden af nikkel og silicium derfor stige. SG-jern ligner, på indholdet af legeringsstoffer, meget gråt støbejern, dog med den forskel at SG-jern indeholder mindre svovl end gråt støbejern. SG-jern fremstilles for det meste i elektriske induktionsovne. 

SG-jern har en stor styrke, og mange af dens mekaniske egenskaber ligner næsten stål. Nogle af SG-jerns egenskaber er faktisk bedre end ståls. Det drejer sig om SG-jerns støbelighed. Der er forskel på jernets mekaniske egenskaber, alt afhængig af hvor meget af jernet der består af perlit og hvor meget det består af ferrit. Det gælder at jo mere perlit i forhold til ferrit, jo stærkere er jernet. SG-jern kan også være en deltager i en legering. Et eksempel på en legering er at tilsætte 18-35 % nikkel og 1-4 % chrom. Denne legering kaldes Ni-Resist-jern, og bruges til pumper, rør m.m. Alm. SG-jern anvendes bl.a. til hjulophæng, tumboladere, hydraulikkomponenter og tandhjul. 

Når man arbejder med SG-jern, skal man være opmærksom på at undgå udvikling af giftgassen fosfin (hydrogenphosphid). Gassen udvikles, når SG-jernets indhold af magnesium og fosfor kommer i forbindelse med vand. Køle-smøremidlet bør derfor indeholde et additiv, som modvirker udvikling af fosfingas. En ubehagelig lugt ved bearbejdning i SG-jern kan være tegn på, at der udvikles giftdampe. Lugter der af rådden fisk (karbid-lugt), når der bearbejdes i SG-jern, er det sandsynligt, at SGjernet udvikler giftdampe, den såkaldte fosfingas. 

Indånding af fosfingas i høje koncentrationer kan medføre døden. Arbejdstilsynet har derfor fastlagt en grænseværdi, der maksimalt tillader luften at indeholde 0,15 mg fosfingas pr. kubikmeter luft. Der er imidlertid også indikationer på, at der ved mindre indhold af fosfingas kan opstå mavebesvær, hovedpine og svimmelhed.

Fosfingas kan give mavebesvær, hovedpine og svimmelhed Løsningen er en kombination af effektiv udsugning og et køle-smøremiddel, der indeholder et antifosfin additiv, et stof, der modvirker udvikling af fosfingas under skæring.

Ved bearbejdning af SG-jern skal der altid mindst være punktudsugning. Det har vist sig, at fosfin kan forekomme i så store mængder, at ikke alene den, der foretager bearbejdningen, er udsat, men også andre i nærheden, f.eks. er den, der transporterer spånerne væk, udsat for påvirkningen af fosfin.

SG-jern kaldes også for GGG40, GGG50, GGG60 og GGG70

Støbejern
Koreas Arbejderparti

Koreas Arbejderparti (, Chosŏn Rodongdang) er Nordkoreas (Den Demokratiske Folkerepublik Korea) grundlæggende og regerende politiske parti og det største parti repræsenteret i Den øverste folkeforsamling.

Partiet blev stiftet den 30. juni 1949 efter en sammenslutning af Nordkoreas Arbejderparti og Sydkoreas Arbejderparti. Det nordkoreanske partis leder var Kim Il-Sung, der også blev formand af det nye parti, mens Pak Hon-yong, formand for Sydkoreas arbejderparti, blev viceformand. Dette skete kort tid efter dannelsen af Den Demokratiske Folkerepublik Korea.

Internationalt har partiet altid haft et godt forhold til både Sovjetunionen og Kina. Partiet har aldrig villet vælge side, men altid fastholdt et ret lige venskabeligt forhold til begge lande. Efter Sovjetunionens kollaps i 1991 har der stadigt været handelsforbindelser mellem landene, men landet modtager ikke længere økonomiske støtte fra Rusland.

Partiet er den eneste magt i Nordkoreas regering og er næst efter militæret den ledende organisation i Nordkorea. Imellem partiets kongresser er det partiets centralkomite, som leder partiet. Partiet ungdomsforbund hedder Kim Il-sungs socialistiske ungdomsforbund.

Partiets ideologi hedder juche, en national koreansk venstreorienteret (eller kommunistisk) ideologi, der henter ideologisk inspiration fra stalinisme og nationalisme sammen med songun-doktrinen.

Referencer 

Etableret i 1949
Nordkorea
Politiske partier
Kommunistiske partier
Karol Scheiblers palæ

Karol Scheiblers palæ (polsk Pałac Karola Scheiblera) ligger ved Sejrspladsen (det tidligere Vandtorvet) i Łódź. Det er en af tre palæresidenser i det urbanistiske kompleks Księży Młyn.

Palæet blev oprindeligt rejst som en beskeden, enetages bygning i 1856, og var fra den tid af fabrikantens faste bosted. I 1860'erne blev en ny etage påbygget efter tegninger af Karol Jan Mertsching, og bygningen fik da en mere representativ karakter. Paladset var den første fabrikantresidens af denne type i Łódź. 

Efter Scheiblers død blev det i årene 1884-1887 ombygget i neorenæssancestil efter tegninger af Edward Lilpop fra Warszawa. Det gav palæet dets nuværende udseende. Bygningen fik blandt andet et asymmetrisk placeret tårn, som viser indflydelse fra toskansk arkitektur. Ved elevationen mod haven, blev der bygget en risalitt med terrasse.

Det stilrige palæindretning står i kontrast til den noget beskedne palæbygning, skønt det ikke er ligeså overdådig udsmykket som i Izrael Poznańskis palads. Scheiblers palæ skulle først og fremmest tjene som bosted, og representative sale findes derfor kun i stueetagen. De er prydet med rigt udsmykkede kaminer og pejse, mens væggene er dækket med vævet stof, paneler og keramiske plader. I en af salene findes også en smuk mosaik fra Antonio Salviattis værksted i Venedig]. Tagene er dekoreret med allegoriske malerier. Det meget rige inventar kommer fra Berlin, Paris og Dresden. 

Palæet huser i dag Kinematografimuseet (Muzeum Kinematografii) som viser Łódź’ rige filmhistorie.

Eksterne Henvisninger 
 Kinematografimuseets hjemmeside

Scheiblers palæ, Karol
Wilhelm Lürkens’ palæ

Wilhelm Lürkens’ palæ (polsk Pałac Wilhelma Lürkensa) ligger ved Tadeusz Kościuszkos allé 33/35 i Łódź.

Bygningen blev rejst til trikotagefabrikejeren Wilhelm Lürkens i årene 1912-1913 efter tegninger af Alwill Jankau fra Letland. Palæet var den sidste fabrikantresidens rejst før 1. verdenskrig, som forenede handels- og repræsentative funktioner.

I 1929 gik palæet over til Tekstilindustriforbundet. Efter 2. verdenskrig husede bygningen Łódźbohemen. I dag har blandt andet den berømte restaurant "Spatif" sine lokaler i bygningen.

Palæet har tre etager og tunge, massive klassicistiske former. Den er rigt udsmykket indvendigt, og trappeopgangen er dækket af marmor og dekoreret med allegoriske glasmalerier.

Bygninger, konstruktioner og anlæg i Łódź
Mazdak

Mazdak (persisk: مزدک) (død cirka 524 eller 528) var en proto-socialistisk reformator fra Persien. Han opnåede specielt indflydelse under den Sassanidiske konge Kavadh I's regeringsperiode.

Mazdak hævdede at være en profet udsendt af Gud. Han institutionaliserede kommunale ejendomsstrukturer og sociale velfærdsprogrammer ligesom han grundlagde den filosofiske retning "mazdakisme", der ligesom manikæismen gik ind for, at verden består af godt og ondt, lys og mørke, men i opposition til manikæismen, der så dette som universets tragedie, havde mazdakismen et meget neutralt forhold hertil.

Tjek fødsels- og dødsår
Persere
Reinhold Bennichs villa

Reinhold Bennichs villa (polsk Willa Reinholda Bennicha) ligger ved Gdańskagaden 89 i Łódź. Den er et af de mere interessante eksempler på art nouveau i byen.

Villaen blev bygget i 1904 efter tegninger af Dawid Lande, som brugte en række elementer karakteristisk for art nouveaustilen i elevationen, som for eksempel slyngende rødder, blade, kastanjeblomster samt en ugle med udspredte vinger. Asymmetrien genspejles i størrelsen og formen af vinduerne. Over karnappet i første etage står byggningsåret "1904" indskrevet og på toppen en stor flagermus, som sammen med den meget mørke facade giver villaen en noget spøgelsesagtig karakter.

Bygninger, konstruktioner og anlæg i Łódź
Øverstkommanderende

En øverstkommanderende er en person, som har den øverste kommando over militære styrker i et bestemt område eller en stat. Typisk er den militære øverstkommanderende statschefen i en nationalstat. Den øverstkommanderende behøver ofte ikke at være eller tidligere have været officer eller at have gjort tjeneste i militæret, og det er på denne måde, at civil kontrol over militæret bliver virkeliggjort. Civil kontrol over militæret er et krav for NATO-medlemskab. 

Hvervet som øverstkommanderende tilfalder almindeligvis statschefen, selv om den reelle udøvende myndighed indehaves af en separat regeringschef. I monarkier er monarken øverstkommanderende, mens det i republikker er præsidenten. I kolonier er koloniguvernøren ofte udnævnt til øverstkommanderende over de militære styrker i kolonien.

Under den nationale øverstkommanderende udnævnes ofte forskellige regionale øverstkommanderende. For eksempel havde Royal Navy ved begyndelsen af 2. verdenskrig ni forskellige øverstkommanderende, fra Øverstkommanderende Portsmouth (Commander-in-Chief Portsmouth) til Øverstkommanderende Kina (Commander-in-Chief China Station). Sådanne lokale øverstkommanderende har almindeligvis fuld afgørelsesmyndighed.

NATO har også etableret flere øverstkommanderende, for eksempel Øverstkommanderende Allierede styrker Nord (Commander-in-Chief Allied Forces North) og Øverstkommanderende Østatlanten (Commander-in-Chief East Atlantic).

Militær
Leopold Kindermanns villa

Leopold Kindermanns villa (polsk Willa Leopolda Kindermanna) ligger ved Wólczańskagaden 31/32 i Łódź. Bygningen regnes for at være et af de bedste eksempler på art nouveau i Polen, og kaldes også for "den polske art nouveaus perle".

Villaen blev bygget i 1903 efter tegninger af Gustaw Landau-Gutenteger til Leopold Kindermann og hans kone Laura. I dag huser bygningen Miejska Galeria Sztuki (Byens kunstgalleri). 

Bygningen har mansardtag. Elevationen præges af småtårn og karnapvinduer og er rigt udsmykket med plantemotiver: kastanje- og æbletræsblade, solsikker og druefrugter. Elevationens murpuds præsenterer forskjellige farvenuancer. Enkelte af vinduerne, som for øvrigt alle er forskellige, er dækket med dekorative, bølgende gitre. En æbletræsformet portikus fører til villaens hovedindgang. Bygningens indre er også bevaret i sin oprindelige form, og prydes af stukdekorationer (roser, iriser og valmueblomster) i art nouveau. I hallen og salonen findes desuden vakre glasmalerier.

Galleri 

Bygninger, konstruktioner og anlæg i Łódź
Stuckisme

Stuckisme er en international kunstbevægelse, der blev dannet i 1999 i Storbritannien af Billy Childish (der forlod gruppen i 2001) og Charles Thomson. Retningen går ind for figurativ kunst i opposition til konceptkunst. Retningen blev dannet som et alternativ til de af Charles Saatchi dannede Young British Artists (også kendt som Brit Art).

Kunst
Zygmunt Dejczmans murstenshus

Zygmunt Dejczmans murstenshus (polsk Kamienica Zygmunta Dejczmana) ligger på hjørnet af Tadeusz Kościuszkos allé og Adam Mickiewicz’ allé i Łódź. Det regnes for at være et af de mest fuldkomne eksempler på art nouveau i Polen. Bygningen har fire etager med luksuriøse flerrummede lejligheder, og blev bygget i to etaper:

I 1902 tegnede arkitekten Gustaw Landau-Gutenteger halvdelen af mursteinshuset. Bygningen stod i uforandret form frem til 1912. I 1911 solgte Zygmunt Dejczman grunden med bygningen til ægteparret Stanisław og Matylda Poznańscy (de var imidlertid ikke i slægt med Izrael Poznański), som i 1912 udbyggede murstenshuset i nordlig retning til den størrelse det har i dag. Bygningsarbejdet blev overgivet til arkitekten Romuald Miller.

Den oprindelige bygning fra 1902 havde seks vinduesrækker med en tovinget indgangsport. Nogle af vinduerne fik en halvrundet og flad bueform. På facaden placerede arkitekten asymmetrisk et tre etager højt karnap, dekoreret med druer, valmuer og kastanjeblade. Gutenteger planlagde også at give facaden rige plantedekorationer, nyreformede vinduer og flydende, bølgende gitre på balkonerne. Bygningen blev imidlertid ikke udformet fuldstændig efter arkitektens plan.

Det udbyggede murstenshus' facade fra 1912, som frem til i dag er bevaret i uforandret form, udnyttede et identisk kompositionsmønster som det første. I tillæg blev hele den nye bygnings facade rigt udsmykket med plantemotiver i form af stilke, blade, udfoldende knopper, blomster, frugter, grannåle og kogler, kastanjetræer, druer, solsikker, roser og valmuer. I facaden kontrasterer desuden den mørke mursten med den ru og grå samt glatte og hvide murpuds. De to indgangsporte og porten til gården er asymmetrisk placeret i facaden. På indgangsportenes hjørner findes basreliefmaskaroner. Helheden står i kontrast med det usædvanligt høje tag.

Gårdspladsen begrænses fra den vestlige side af en enetages malerisk murstensbygning – en pavillon med et lille tårn.

Bygninger, konstruktioner og anlæg i Łódź